ଏଥିପାଇଁ ଦକ୍ଷିଣ ପୂର୍ବ ରେଳବାଇ ଟେଣ୍ଡର ଆହ୍ୱାନ କରିଛନ୍ତି । ପ୍ରାୟ ଏକ କୋଟି ଟଙ୍କା ବିନିମୟରେ ୮ ମାସ ମଧ୍ୟରେ ଏହି ମୁ୍ୟଜିୟମ ନିର୍ମାଣ ହେବ ।
ମୟୂରଭଞ୍ଜର ତକ୍ରାଳୀନ ମହାରାଜା ଶ୍ରୀରାମଚନ୍ଦ୍ର ଭଞ୍ଜଦେଓଙ୍କ ଦ୍ୱାରା ରୂପସା- ବାରିପଦା- ବାଙ୍ଗିରିପୋଷି ନ୍ୟାରୋ ଗଜ ରେଳପଥ ଆରମ୍ଭ ହୋଇଥିଲା ।
୧୯୦୪ରେ ରେଳପଥ କାମ ଆରମ୍ଭ ହୋଇଥିଲା । ବେଙ୍ଗଲର ତକ୍ରାଳୀନ ଲେଫ୍ଟନାଣ୍ଟ ଗଭର୍ଣ୍ଣର ସାର ଆଣ୍ଡ୍ରିଉ ଫ୍ରେଜରଙ୍କ ଦ୍ୱାରା ଜାନୁୟାରୀ ୨୦, ୧୯୦୫ରେ ଏହା ଉଦଘାଟନ ହୋଇଥିଲା ।
ମୟୂରଭଞ୍ଜ ରାଜ୍ୟ ଓ ମୟୂରଭଞ୍ଜ ରେଳବାଇ କମ୍ପାନୀ ମଧ୍ୟରେ ରାଜିନାମା ହୋଇ ବାଙ୍ଗିରିପୋଷିରୁ ତାଳବନ୍ଧ ରୁଟ୍ ସମ୍ପ୍ରସାରଣ କାମ ଆରମ୍ଭ ହୋଇଥିଲା । ଜୁଲାଇ ୧୫, ୨୦୨୦ରେ ଏହି ସେକ୍ସନ ଖୋଲିଥିଲା ।
ରେଳବାଇ ମନ୍ତ୍ରାଳୟ ୧୯୯୫ରେ ଗଜ ପରିବର୍ତନକୁ ଅନୁମୋଦନ ଦେଇଥିଲା । ରୂପସାରୁ ବାରିପଦା ବ୍ରଡ ଗଜରେ ପରିଣତ ହେବା ପରେ ପୁରୁଣା ନ୍ୟାରୋ ଗଜ ଇଞ୍ଜିନ ଦୁଇଟି ବାରିପଦା ଷ୍ଟେସନରେ ପଡ଼ି ରହିଥିଲା ।
ଜିଲ୍ଲାବାସୀ ଓ ମୟୂରଭଞ୍ଜ ରେଲୱେ ଟ୍ରାଭେଲର୍ସ ଫୋରମ ପକ୍ଷରୁ ନ୍ୟାରୋ ଗଜ ଇଞ୍ଜିନ ଓ ବଗି ସଂରକ୍ଷଣ ପାଇଁ ଦାବି ହୋଇ ଆସୁଥିଲା ।
ଦୀର୍ଘଦିନର ଦାବି ପୂରଣ ହୋଇଥିବାରୁ ମୟୂରଭଞ୍ଜ ରେଲୱେ ଟ୍ରାଭେଲର୍ସ ଫୋରମର ସଭାପତି ଅଭିଜିତ କୁମାର ରାମ ଦକ୍ଷିଣ-ପୂର୍ବ ରେଳପଥକୁ କୃତଜ୍ଞତା ଜଣାଇବା ସହ ମୁ୍ୟଜିୟମ ପାଖରେ ପାର୍କ ନିର୍ମାଣ ପାଇଁ ଦକ୍ଷିଣ-ପୂର୍ବ ରେଳପଥର ମେକାନିକାଲ ଇଞ୍ଜିନିୟରଙ୍କୁ ଅନୁରୋଧ କରିଛନ୍ତି ।
ବାରିପଦା, ନଭେମ୍ବର ୧୩ (ଲୋକାଲ ୱାୟାର) : ମୟୂରଭଞ୍ଜ ଜିଲ୍ଲା ନେସ୍କୋର କପ୍ତିପଦା ସେକସନର ଜୁନିଅର ମ୍ୟାନେଜର ଅଶ୍ୱିନୀ କୁମାର ଦାସ ଅଧିକାରୀ ଶୁକ୍ରବାର ଜଣେ ବ୍ୟକ୍ତିଙ୍କ ବିଲରେ ଦସ୍ତଖତ କରିବା ପାଇଁ ୧୩୦୦ ଟଙ୍କା ଲାଞ୍ଚ ନେଉଥିବା ବେଳେ ଧରାପଡିଥିବା ଭିଜିଲାନ୍ସ ପକ୍ଷରୁ କୁହାଯାଇଛି ।
ସୂଚନା ଅନୁସାରେ, ନେସ୍କୋର କପ୍ତିପଦା ସେକସନରେ ପ୍ରାଇଭେଟ୍ ଡ୍ରାଇଭର ଭାବେ ଜନକପୁର ଗ୍ରାମର ଶିଶିର କୁମାର ନାୟକ କାର୍ଯ୍ୟ କରନ୍ତି ।
ତାଙ୍କର ଏକ ବିଲରେ ଦସ୍ତଖତ କରିବା ଲାଗି ଶ୍ରୀ ଅଧିକାରୀ ତାଙ୍କୁ ୧୩୦୦ ଟଙ୍କା ଲାଞ୍ଚ ମାଗିଥିଲେ। ଏନେଇ ସେ ଭିଜିଲାନ୍ସକୁ ଜଣାଇଥିଲେ ।
ପରେ ଲାଞ୍ଚ ନେଉଥିବା ବେଳେ ପୂର୍ବ ଯୋଜନା ମୁତାବକ ଭିଜିଲାନ୍ସ ଟିମ୍ ଶ୍ରୀ ଅଧିକାରୀଙ୍କ ଅଫିସ୍ ଚାମ୍ବରରେ ତାଙ୍କୁ ଧରିଥିଲା ।
ବାରିପଦା, ନଭେମ୍ବର ୧୩ (ଲୋକାଲ ୱାୟାର): ଆସାମ ଦୀପର ଚାହିଦା ବଢ଼ିଥିବାରୁ ସ୍ଥାନୀୟ ମାଟି ଦୀପ ବିକ୍ରି ହୋଇ ପାରୁନାହିଁ । ଫଳରେ ମୟୂରଭଞ୍ଜ ଜିଲ୍ଲାର କୁମ୍ଭକାରମାନେ ଚିନ୍ତାରେ ଅଛନ୍ତି ।
ଦୀପ ଭଳି ବିଭିନ୍ନ ପ୍ରକାର ମାଟିର ସାମଗ୍ରୀ ପ୍ରସ୍ତୁତିକୁ ବଂଶାନୁକ୍ରମିକ ଭାବେ ଆପଣାଇଥିବା କୁମ୍ଭକାର ପରିବାରମାନେ କରୋନା ପରେ ଏବେ ଆସାମ ଦୀପ ଯୋଗୁଁ ସମସ୍ୟାରେ ଅଛନ୍ତି ।
ବଜାର ଚାହିଦା ନଥିବାରୁ ବହୁସଂଖ୍ୟାରେ ଦୀପ ସେମାନଙ୍କ ଘରେ ଗଦା ହୋଇ ରହିଛି । ବ୍ୟବସାୟୀମାନେ ଗତବର୍ଷ ଭଳି ସ୍ଥାନୀୟ ଦୀପ ପାଇଁ ଏ ବର୍ଷ ବରାଦ କରୁନାହାନ୍ତି ।
ବଂଶାନୁକ୍ରମିକ ପେସା ଆପଣାଇ ପରିବାର ଚଳାଉଥିବା କୁମ୍ଭକାର ସମ୍ପ୍ରଦାୟର ସଙ୍ଗୀତା ରାମ କହିଛନ୍ତି କରୋନା ଯୋଗୁଁ ବଜାର ବନ୍ଦ ରହିବାରୁ ସାମଗ୍ରୀ ବିକ୍ରି ହୋଇନଥିଲା ।
ମାଟି ତିଆରି ସାମଗ୍ରୀ ବିକ୍ରି କରୁଥିବା ବାରିପଦା ସହରର ଗୁରୁଚରଣ ରାମ ସ୍ଥାନୀୟ ମାଟି ଦୀପର ଚାହିଦା କମିଥିବାରୁ ଅସନ୍ତୋଷ ବ୍ୟକ୍ତ କରିଛନ୍ତି ।
ଗତ ବର୍ଷ ଏହି ବ୍ୟବସାୟରୁ ସେ ୬୦ ହଜାରରୁ ଅଧିକ ଟଙ୍କା ରୋଜଗାର କରିଥିବା ବେଳେ ଚଳିତବର୍ଷ ୫୦ ହଜାର ଟଙ୍କା ବିନିଯୋଗ କରିଥିବା ବେଳେ ଏ ପର୍ଯ୍ୟନ୍ତ ମାତ୍ର ୧୦ ହଜାର ଟଙ୍କା ରୋଜଗାର କରିଛନ୍ତି ।
ଗତବର୍ଷ ତାଙ୍କୁ ୧୫ରୁ ୨୦ ହଜାର ଟଙ୍କା ଲାଭ ମିଳିଥିଲା । ଏ ବର୍ଷ ସ୍ଥାନୀୟ ଦୀପର ଚାହିଦା ନଥିବାରୁ ୧୦ ହଜାର ଟଙ୍କା ରୋଜଗାର ହୋଇଛି ବୋଲି ସେ କହିଛନ୍ତି ।
ବ୍ୟବସାୟରୁ ଲାଭ ତ ଦୂରର କଥା ବିିନିଯୋଗ କରିଥିବା ଟଙ୍କା ଫେରିପାଇବା ନେଇ ସନ୍ଦେହ ରହିଛି । ବଜାରରେ ସ୍ଥାନୀୟ ଦୀପ ୨ ଟଙ୍କାରେ ବିକ୍ରି ହେଉଥିବା ବେଳେ ଆସାମ ଡିଜାଇନର ଦୀପ ଗୋଟା ୫ ଟଙ୍କାରେ ବିକ୍ରି ହେଉଛି ।
ହେଲେ ବଂଶାନୁକ୍ରମିକ ଭାବେ ଏହି ପେସା ଆପଣାଇଥିବା ସ୍ଥାନୀୟ କୁମ୍ଭକାର ଓ ସେମାନଙ୍କ ପରିବାରର ସ୍ଥିତି ବିପନ୍ନ ହୋଇପଡ଼ିଛି ବୋଲି ମଂଟୁ କହିଛନ୍ତି ।
